Doctorg Askøy kommunes historiske byggesaksarkiv
Channel: Askøy kommune
Date: 2019-03-25

Vi har som målsetting å legge til rette for økt selvbetjening for våre innbyggere. Det gamle byggesaksarkivet vårt er digitalisert gjort søkbart.

I 2016 pakket vi ned gamle byggesaksdokumenter, som har vært oppbevart på rådhuset. Byggesaksarkivet, som la beslag på ca. 180 meter arkivhyller, ble sendt til Geomatikk-IKT AS i Trondheim, for digitalisering.
Det som ble digitalisert og klargjort for innsyn, ligger i portalen Doctorg.no. 
Dette var gamle byggetegninger, kart, skisser, søknader, foto, vedtak, midlertidige brukstillatelser og ferdigattester.

- Vi vil understreke at dette gjelder offentlige byggesaksdokumenter som går langt tilbake i tid, og frem til 13. mars 2013. Dokumenter som er nyere enn denne datoen jobber vi med å finne en god publiseringsløsning for, sier leder for Dokumentsenteret i kommunen, Inger Johanne Rene.

Selvbetjening
Vi lever i en mer digital verden, og Askøy kommune ønsker å tilpasse seg de endringer vi ser i befolknings- og samfunnsbehovene. Digitale løsninger vil være et skritt i rett retning for mer åpenhet og bedre samhandling.
Frem til nå har innbyggerne vært avhengig av hjelp fra kommunen for å finne gamle byggesaksdokumenter. Nå får de muligheten til å søke i disse selv.